พิพิธภัณฑ์ศิลปะสมัยใหม่ลุยเซียนา

พิพิธภัณฑ์ศิลปะสมัยใหม่ลุยเซียนา  คือพิพิธภัณฑ์ที่ตั้งอยู่บนชายฝั่งอ่าวเออเรซุนด์ ในเมืองฮุมเลเบก ประเทศเดนมาร์ก ห่างจากโคเปนเฮเกนไปทางเหนือประมาณ 35 กิโลเมตร (22 ไมล์) เป็นพิพิธภัณฑ์ศิลปะที่มีผู้เยี่ยมชมมากที่สุดในเดนมาร์ก และมีชุดสะสมงานศิลปะสมัยใหม่และศิลปะร่วมสมัยนับตั้งแต่สงครามโลกครั้งที่สองจนถึงปัจจุบันที่จัดแสดงถาวรมากมาย นอกจากนี้ยังมีการจัดนิทรรศการพิเศษที่หลากหลาย พิพิธภัณฑ์ยังได้รับการยอมรับว่าเป็นส่วนสำคัญของสถาปัตยกรรมเดนมาร์กสมัยใหม่ และมีชื่อเสียงจากการสังเคราะห์งานศิลปะ งานสถาปัตยกรรม และงานภูมิสถาปัตย์ ดังที่เคยจัดแสดงผลงานศิลปะจัดวางชื่อ "Riverbed" ที่จัดแสดงใน ค.ศ. 2014–2015 พิพิธภัณฑ์ยังจัดแสดงนิทรรศการผลงานของศิลปินลัทธิประทับใจและศิลปินลัทธิสำแดงพลังอารมณ์ผู้ยิ่งใหญ่ในบางโอกาส เช่นผลงานของโกลด มอแน ซึ่งเป็นจุดสนใจของนิทรรศการหลักของปี 1994
พิพิธภัณฑ์แห่งนี้ถูกรวมอยู่ในหนังสือ "1000 Places to See Before You Die" ของแพทริเซีย ชูลทซ์ (Patricia Schultz) และอยู่ในอันดับที่ 85 ในรายชื่อพิพิธภัณฑ์ศิลปะที่มีผู้เยี่ยมชมมากที่สุดในโลก (ค.ศ. 2011)
ที่ตั้ง.
พิพิธภัณฑ์แห่งนี้ตั้งอยู่ริมชายฝั่งช่องแคบเออเรซุนด์  ในภูมิภาคนอร์ดเชลลันด์  ห่างจากใจกลางนครโคเปนเฮเกนไปทางเหนือประมาณ 30 กิโลเมตร (19 ไมล์) และห่างจากเมืองเฮลซิงเงอร์  ไปทางใต้ 10 กิโลเมตร (6 ไมล์) โดยใช้เวลาเดินเท้าจากสถานีรถไฟในฮุมเลเบกไปยังพิพิธภัณฑ์ประมาณ 10–15 นาที
ประวัติ.
ชื่อของพิพิธภัณฑ์ได้มาจากเจ้าของสถานที่คนแรกคืออเล็กซานเดอร์ พุน  ซึ่งตั้งชื่อคฤหาสน์ตามชื่อภรรยาทั้งสามของเขา ซึ่งทุกคนมีชื่อว่าลุยส์ ต่อมาพิพิธภัณฑ์ถูกสร้างขึ้นใน ค.ศ. 1958 โดยคนุด ดับเบิลวี. เจนเซน  เจ้าของสถานที่ในขณะนั้น เขาได้ติดต่อกับสถาปนิก วิลเฮล์ม โวเลิต  และยอร์เกน โบ  ซึ่งใช้เวลาสองสามเดือนในการเดินสำรวจรอบ ๆ พื้นที่ก่อนที่จะตัดสินใจออกแบบสิ่งก่อสร้างใหม่ให้เข้ากับภูมิทัศน์ได้ดีที่สุด ส่งผลให้พิพิธภัณฑ์รุ่นแรกประกอบด้วยอาคาร 3 หลังที่เชื่อมต่อกันด้วยทางเดินกรุกระจก นับตั้งแต่นั้นมาก็ได้มีการขยายอาคารหลายครั้งจนกระทั่งเป็นรูปทรงกลมแบบในปัจจุบันใน ค.ศ. 1991
ปลายเดือนพฤศจิกายน 2012 พิพิธภัณฑ์ศิลปะสมัยใหม่ลุยเซียนาได้ออกอากาศ "Louisiana Channel" ซึ่งเป็นช่องโทรทัศน์ผ่านสัญญาณต่อเนื่อง (web-TV) ที่มีส่วนช่วยในการพัฒนาพิพิธภัณฑ์ให้เป็นเวทีทางวัฒนธรรม
ในปี 2013 แผนกดนตรีของพิพิธภัณฑ์ได้เปิดตัว "Louisiana Music" ซึ่งเป็นหน้าเว็บสำหรับวีดิทัศน์เกี่ยวกับดนตรีที่ผลิตโดยพิพิธภัณฑ์ โดยความร่วมมือกับนักดนตรีชื่อดังระดับโลก
สิ่งสะสม.
ศิลปะสมัยใหม่.
พิพิธภัณฑ์มีภาพวาด ประติมากรรม และวีดิทัศน์ศิลปะสมัยใหม่ที่หลากหลายตั้งแต่สมัยสงครามโลกครั้งที่สองจนถึงปัจจุบัน รวมถึงผลงานของศิลปินเช่น รอย ลิกเทนสไตน์, แอนดี วอร์ฮอล, อันเซล์ม คีเฟอร์, อัลแบร์โต จาโคเมตติ, ปาโบล ปิกาโซ, อีฟว์ แกล็ง, โรเบิร์ต เราส์เชนเบิร์ก, เดวิด ฮอกนีย์ และแอสเกอร์ ยอร์น วีดิทัศน์มักจัดอยู่ในห้องซึ่งผู้ชมรู้สึกเป็นส่วนหนึ่งของฉากที่กำลังนำเสนอ มีสวนประติมากรรมบริเวณริมทะเลระหว่างปีกทั้งสองข้างของพิพิธภัณฑ์ ซึ่งแสดงผลงานของศิลปินอย่าง เฮนรี มัวร์, อเล็กซานเดอร์ คาลเดอร์ และฌอง อาป
ชุดสะสมของ เวสเซล บากเก.
พิพิธภัณฑ์เคยจัดแสดงชุดสะสมผลงานศิลปะยุคก่อนโคลัมเบีย ซึ่งประกอบด้วยสิ่งของมากกว่า 400 ชิ้น โดยได้รับการบริจาคจากมูลนิธิศิลปะนีลส์ เวสเซล บากเก  ใน ค.ศ. 2001 เป็นมรดกชุดสะสมส่วนบุคคลของ นีลส์ เวสเซล บากเก  ผู้เป็นนักเต้น นักออกแบบท่าเต้น และนักสะสมงานศิลปะชาวเดนมาร์กซึ่งอาศัยในแคลิฟอร์เนีย โดยเขาเสียชีวิตลงในปี 1990
นิทรรศการ.
พิพิธภัณฑ์ลุยเซียนาจัดแสดงนิทรรศการชั่วคราว รวมถึงศิลปะการจัดวาง เช่น ผลงาน "Riverbed" ของศิลปินชาวเดนมาร์ก-ไอซ์แลนด์ ซึ่งสร้างขึ้นสำหรับพิพิธภัณฑ์โดยเฉพาะและจัดแสดงตั้งแต่เดือนสิงหาคม ค.ศ. 2014 ถึงมกราคม ค.ศ. 2015 งานแบ่งออกเป็นสามส่วนซึ่งมีแก่นเรื่องเกี่ยวกับศิลปะ สถาปัตยกรรม และธรรมชาติ โดยมีการสร้างพื้นก้นแม่น้ำที่เป็นหินซึ่งครอบคลุมปีกด้านใต้ทั้งหมดของพิพิธภัณฑ์
โถงแสดงดนตรี.
ห้องประชุมสำหรับแสดงคอนเสิร์ตสร้างขึ้นในปี 1976 โดยเชื่อมต่อกับปีกอาคารหลักด้านตะวันตกซึ่งสร้างขึ้นในปี 1966 และ 1971 ประสิทธิภาพของห้องที่มีต่อเสียงทำให้เหมาะสำหรับดนตรีเชมเบอร์เป็นพิเศษ แต่ยังใช้สำหรับดนตรีแนวอื่นและกิจกรรมอื่น ๆ เช่น การอภิปราย การบรรยาย และการประชุมสัมมนา อีกด้วย เก้าอี้ได้รับการออกแบบโดยพอล เคียร์โฮล์ม  และผนังด้านหลังตกแต่งด้วยภาพวาดที่สร้างขึ้นสำหรับสถานที่นี้โดยแซม ฟรานซิส 
ในปี 2007 เริ่มมีโครงการผลิตภาพยนตร์คอนเสิร์ตและภาพยนตร์เพลงสั้นที่กำกับโดยสเตฟ็อง โอเบ  ภาพยนตร์ทั้งหมดมีให้บริการฟรีบนเว็บไซต์ "Louisiana Music"
สวนประติมากรรม.
บริเวณรอบ ๆ พิพิธภัณฑ์มีสวนประติมากรรมที่มีภูมิทัศน์สวยงาม ประกอบด้วยที่ราบและพื้นดินที่ลาดไปทางอ่าวเออเรซุนด์ ซึ่งถูกปกคลุมด้วยต้นไม้โบราณขนาดใหญ่และทิวทัศน์อันกว้างไกลของทะเล
ภายในประกอบด้วยผลงานของศิลปินเช่น ฌอง อาป, มัคส์ แอ็นสท์, มัคส์ บิล, อเล็กซานเดอร์ คาลเดอร์, อองรี โลรันส์, ลูอีซ บูร์ฌัว, ฌูอัน มิโร และเฮนรี มัวร์ ประติมากรรมต่าง ๆ ถูกจัดวางเพื่อให้สามารถเข้าชมได้จากภายในลานประติมากรรม หรือจากรอบ ๆ สวน ก่อให้เกิดการผสมผสานกับสนามหญ้า ต้นไม้ และทะเล นอกจากนี้ยังมีตัวอย่างงานศิลปะเฉพาะสถานที่โดยศิลปินเช่น เอนโซ กุกกี, ดานี คาราวาน และจอร์จ ทราคัส
เทศกาลวรรณกรรมลุยเซียนา.
เทศกาลวรรณกรรมลุยเซียนาเป็นเทศกาลประจำปีที่จัดขึ้นที่พิพิธภัณฑ์ศิลปะสมัยใหม่ลุยเซียนา เทศกาลนี้เปิดตัวใน ค.ศ. 2010 โดยในแต่ละปีจะมีนักเขียนประมาณสี่สิบคนจากทั่วโลกเข้าร่วม โดยมีกิจกรรมบนเวทีรอบ ๆ พิพิธภัณฑ์และในสวนประติมากรรม ซึ่งดึงดูดผู้ชมได้มากกว่า 15,000 คนในแต่ละปี
ผู้อำนวยการ.
 <templatestyles src="Col-float/styles.css" />
<templatestyles src="Col-float/styles.css" />
พันธมิตรและผู้สนับสนุน.
พันธมิตร.
บริษัทออกแบบฟริตซ์ ฮานเซน  เป็นหุ้นส่วนองค์กรหลักของพิพิธภัณฑ์ลุยเซียนาจนถึงปี 2024
ผู้สนับสนุน.
สมาคมเรลเดเนีย  สนับสนุนนิทรรศการผลงานสถาปัตยกรรมของพิพิธภัณฑ์มาตั้งแต่ปี 2006 มูลนิธินือคาร์ลสแบร์ก  ได้สนับสนุนโครงการจัดหาทรัพยากรของพิพิธภัณฑ์ลุยเซียนามาโดยตลอด